Амурбэч и гъэсэнхэм я ехъулIэныгъэ
Каратэ-киокусинкаймкIэ КИФЩI-м пашэныгъэр къыщыхьынымкIэ зэпеуэ иджыблагъэ Ставрополь крайм хыхьэ Светлоград къалэм щекIуэкIащ. Абы кърихьэлIащ Урысейм и щIыналъэ 15-м я спортсмен 200-м щIигъу. Зэхьэзэхуэм хэтащ Шэрджэс Заурбэч зи унафэщI сабий-ныбжьыщIэ специализированнэ спорт школым и гъэсэнхэр.
Ди спортсменхэм ящыщу зэхьэзэхуэм текIуэныгъэ къыщахьащ Мусукаев Жамболэт (кг 50-м щIигъу), Балъкъыз Ратмир (кг 35-м нэс), Iумэт Ислъам (кг 45-м нэс) сымэ. Голишев Никитэ (кг 35-м нэс), Шорэн Къаплъэн (кг 45-м нэс), Маршэнкъул Къантемыр (кг 70-м нэс) сымэ ещанэ увыпIэхэр яубыдащ. А псори зэхьэзэхуэм хуигъэхьэзыращ Урысейм спортымкIэ и мастер, Налшык щыIэ «Дайдзи» спорт клубым каратэ-киокусинкаймкIэ и тренер Къэрмокъуэ Амурбэч.
ЗэIущIищыр зэман кIэщым къриубыдэу нокауткIэ зыуха Iумэт Ислъам техникэ нэхъыфI къызэригъэлъэгъуам къыхэкIыу саугъэт щхьэхуэ къыхуагъэфэщащ. Секунд 12-м и хьэрхуэрэгъур хэзыгъэщIа Iумэт Беслъэни гулъытэ къыхуащIащ.
Теркъул Мартин.
